Folketing
2002-11-27

Det er godt, man ikke skal være anklager i en sag mod statsministeren, for jeg er helt sikker på, at selv om beviserne lå dynget op, uanset hvad der lå af konkret bevismateriale, så ville statsministeren benægte. Det er dog en usædvanlig forhærdet måde at diskutere på, når nu samtlige tal siger, at løftet ikke er holdt. Nu er jeg ikke medierådgiver for statsministeren, men hvis jeg var, så tror jeg, at jeg ville anbefale, at når det er så tydeligt, at statsministeren har uret, så er det alligevel klogt at indrømme det i stedet for at blive ved med at fremføre helt andre tal. Pludselig blander statsministeren alle mulige tal ind, der ikke drejer sig om ældreområdet. Mit spørgsmål går meget konkret på, at det løfte, statsministeren afgav om et løft på ældreområdet med 500 mio. kr., er, når man tæller op i kommunerne, ikke opfyldt. Så indrøm det dog.